送鄭楚客司法之岳陽
作者：樓鑰
朝代：宋

paragraphs: 先生作賦真八吟，高處獨步無古今。
少從三山來四明，一郡士子多青衿。
我嘗學事六七載，膏馥沾丐資之深。
竊名文場掌帝制，至今不敢忘指南。
英英二子俱秀爽，遺以一經無籝金。
長公奉母上巴陵，念君遠去因論心。
見君詩編筆雖敏，三嘆未見朱弦音。
海瀕熬波幸解組，未知宦路多嶇嶔。
先生賦編更熟讀，非止駢儷誇詞林。
其中關鍵妙一世，字字諧協如鳴琴。
談經况有著述在，持論肯爲向與歆。
青箱但能世其業，前躡雋軌將駸駸。
君家曾無錐可卓，遲次幸此突不黔。
不惟母老身非少，廉介又務循官箴。
量入爲出可不謹，斤斤饑食寒有衾。
非求多藏第約己，瓶儲紙裹迹可尋。
法曹持平守三尺，平反一笑神所臨。
謹毋失己毋失人，同列當和時盍簪。
上官善事免曠職，首上尻高宜致欽。
岳陽樓號天下稀，地坼吳楚連衡郴。
洞庭漫汗天立壁，君山當中出青岑。
向來命名字以楚，宦游直到重湖潯。
登樓談笑領僚屬，風流欣遇賢侯任。
君行應得江山助，新篇寄我毋浮沉。
摻袪欲言不盡意，更取濁酒從君斟。